Вәгыйзова Л.Г.

Алабуга шәһәре 1 нче гимназия- Милли белем бирү үзәге

**Һәйкәл булып баса җиңүчеләр**

**Чараның максаты**:Укучыларда сугыш һәм тыныч тормыш вакытында безнең илебез кешеләре тарафыннан башкарылган батырлыкларга карата соклану һәм Ватанны ярату хисләре тәрбияләү; батырлык, намус, героизм кебек төшенчәләрнең югарылыгын күрсәтү; укучыларның сәнгатьле сөйләм күнекмәләрен булдыру һәм монологик сөйләмен үстерү.

**Җиһазлау.** Чара үткәреләчәк залга Бөек Ватан сугышында катнашучылар һәм тыл ветераннары белән очрашулар вакытында төшерелгән фотосурәтләр, “Якташларыбыз – Советлар Союзы геройлары” дигән стенд куелган. Сугыш чорын тасвирлаган китаплар, рәсемнәр күргәзмәсе эшләнгән. “Бөек Җиңүгә - 75 ел”, “Батырларга дан!” дигән сүзләр язылган плакатлар эленгән. Кичәгә сугыш һәм хезмәт ветераннары чакырыла.

“Җиңү көне” җырының музыкасы ишетелә.В.Харитонов сүзләре, Д.Тухманов музыкасы. Сәхнә артыннан ике укучы сөйли.

**1 нче укучы.**

Һәрчак безгә кояш көлеп карый,

Һәрчак зәңгәр безнең күгебез.

Без – яшь буын.

Иң бәхетле буын –

Дары исен белми күбебез.

**2 нче укучы.**

Әмма ул ис безнең канга сеңгән,

Әтиләрдән күчкән кан аша.

Ул елларны без күрәбез әле

Нур уйнаган язгы таң аша.

**3 нче укучы.**

Онытмадык илнең яраларын,

Тарих инде болар димәдек.

Сугышларның авыр хатирәсен

Йөрәкләргә салып төйнәдек.

**4 нче укучы.**

Аларны без кабат ишетмәбез,

Акыл барда, куәт, аң барда.

Без яшь буын, без – бәхетле буын

Юл тотабыз якты таңнарга.

(Сәхнә күренеше. Җәйге матур таң. Кошлар сайрый. «Хәерле иртә» вальсын биеп сәхнәгә Егет белән Кыз чыга.)

Егет. Нинди матур таң!

Кыз. Нинди гүзәллек!

Егет. Вәгъдәләшкән бу көнебезне мин мәңге онытмам.

Кыз. Бүгенге 22 июнь - безнең ѳчен иң истәлекле көн булыр.

Егет. 1941 ел хәтеребездән мәңге җуелмас.

Кыз. Күр әле, салават купере сузылды

Ямь булып авылым үренә.

Егет. Бер ягы - тугайлы инештә,  
 Бер ягы - карурман күлендә.

Кыз. Мәхәббәт күпере сузылган

Безнең дә күңелдән-күңелгә.

(Кинәт кошлар тавышы тына. Музыка туктый. Еракта туп шартлаган, мылтык аткан тавышлар ишетелә. Сәхнә караңгылана. Фонограммада сугыш башлануын хәбәр итүче Левитан тавышы. "Священная война" жыры яңгырый. (А.Александров муз., В.Лебедев-Кумач сүз.). Сәхнә караңгылана. Егет белән кыз юкка чыга, алып баручылар пәйда була)

**5 нче укучы.** 1941 елның 22 июнь таңы туып кына килә иде әле. Илебезнең көнбатыш чикләренә кара тәреле дәһшәтле танклар үрмәләде, болыт төсле ябырылып очкан самолетлар шәһәрләребез өстенә бомбалар яудыра башлады. Сугыш ялкыны дөрләде. Миллионнарча кеше, эш коралларыннан аерылып, кулларына сугыш кораллары алды. Фашизмга каршы көрәшкә күтәрелде.

**(Сәхнәләштерелгән күренеш)**

Юлбасарлар таптый җиребезне,

Ватан сугышына мин китәм.

Менә- балам. Син әнкәсе аның,

Балабызны тотып ант итәм.

Синең өчен, шушы балам өчен,

Нәселем өчен, Туган ил өчен,

Мылтык тотып баскан җиремнән

Бер адым да артка чигенмәм.

(Бер укучы татар халык җыры “Озату”җырын башкара)

**6 нчы укучы.** Хәтәр сугыш елларында илебезне сакларга Татарстаннан 700 меңгә якын, ә Алабуга районыннан 15 меңнән артык кеше китә. 350 мең Татарстанлы, шулардан 5140 Алабугалы сугыш кырларында мәңгегә ятып калды.

1 минут тынлык тынлык игълан ителә. Барысы да торып басалар.

**7 нче укучы.**

Бәлки, бу хат соңгы хатым булыр,

Иң дәһшәтле утка керәмен,

Шулай була калса, кояшны да

Бүген соңгы тапкыр күрәмен.

Мин сугышка керсәм, дошманымның

Йөрәгенә терәп атармын.

Үзем үлсәм, балаларым кала –

Минем гомерем булып, Ватаным.

**8 нче укучы:**

Кала дөнья, кала бар матурлык,

Ал чәчәкләр кала болында,

Чәчәкләргә төренеп эзем кала,

Җырым кала үткән юлымда.

Үләм икән, үкенечле түгел

Бу үлемнең миңа килүе.

Бөек җыр ул – Бөек Ватан өчен

Сугыш кырларында үлүе.

Бер укучы М.Мозаффаров көе, С.Урайский сүзләре “Син кайтмадың”җырын башкара.

**9 нчы укучы.** Илебез солдатлары 4 ел буена немец фашистларына каршы көрәштеләр**.** 1418 көн буе туплар шартлады. Җирдә яшәү өчен көрәш барды. Дошман никадәр генә котырмасын, совет солдатларының җиңүгә ышанычы көчле иде.

**1 нче укучы.**

Сугышларда яраланган чакта

Көчле рухын солдат җуймаган.

Ул яңадан баскан утлы сафка,

Фашистларны ярсып кыйнаган.

**2 нче укучы.**

Һичбер бомба, һичбер кургаш уклар,

Киртә булалмаган аңарга.

Ут яудырган нәфрәт тулы туплар

Үлем илткән күпме вандалга.

**3 нче укучы.** Совет солдаты, туган җирне дошманнан азат итеп, һаман алга атлады. Ул кайда гына сугышмасын, аның белән Туган иле, халкы булды.

(Г. Насрый сүзләре, З.Хәбибуллин музыкасы “Совет солдаты” җырын башкарыла).

**4 нче укучы.** Илем өстенә фашист явы килгәндә тыл хезмәтчәннәре: олы яшьтәгеләр, хатын – кызлар, яшүсмер балалар да көрәшчеләр сафында булды. Алар Совет сугышчыларына авылларда азык-төлек әзерләделәр, фабрикаларда кием тектеләр, госпитальләрдә яралыларны дәваладылар, заводларда утлы корал җитештерделәр. Сугыш елларында Алабуга районының “Сталин юлы” газетасы фронтка җибәрелгән ярдәмне яктыртып барды:

* Танайка авылы халкы 500 мең сум акча җыеп хәрби самолёт төзергә җибәрде. Хәзер ул очкычның макеты авыл уртасында һәйкәл булып тора (рәсеме күрсәтелә.)
* Мурзиха авылы артиле 750 пот икмәк җибәрә;
* Алабуга – Ленинград, Калинин, Смоленск өлкәләреннән эвакуацияләнгән балаларны кабул итә.

**5 нче укучы.**

Сугыш рәхимсез ул. 20 миллионнан артык кешенең гомерен өзде. Күпме авыл – шәһәрләр көлгә әйләнде. Күпме ятимнәр калды. Сугыш яңадан беркайчан да кабатланмасын иде!

**6 нчы укучы.**

Тимер булып

Тимер чәрдәкләнде,

Корыч булып

Корыч уалды.

Үзе яккан җәһәннәмгә төшеп,

Фашизмның анты югалды.

Җире – күге белән йотам диеп

Килгән иде дошман

Хөр илгә.

Кыяларга бәрелеп яньчелде дә

Җеназасын тапты Берлинда.

**7 нче укучы.** Җиңү көне! Бу көнне илебез кешеләре һәм Европа халкы зур түземсезлек белән көтте. Һәм ул көн килде! 1945 нче елның чәчәкле маен онытырга мөмкинме соң? Ул илебезнең һәр кешесе өчен аеруча истәлекле, кадерле ул көн!

**8 нче укучы.**

Сугыш бетте ... Илем солдатлары

Кабат кайтты туган җиренә.

Яшьлегебез чәчәк аткан илнең

Кырларында иген игәргә.

**1 нче укучы.**

Җиңү килде җирне нурга күмеп,

Шатлык белән күзне чылатып.

Килде ул көн горур күкрәкләрдә

Орден – медальләрне чыңлатып.

**2 нче укучы.** 6500 алабугалы сугыш кырларында күрсәткән батырлыклары өчен орден- медальләр белән бүләкләнде. Алар арасында 9 Советлар Союзы герое бар (фотосурәтләре күрсәтелә). Менә алар: Советлар Союзы маршалы –Говоров Леонид Александрович, Гаврилов Аким Андреевич, Гайнуллин Рифкать Хайруллович, Вазетдинов Гимазетдин Вазетдинович, Захаров Петр Иванович, Романов Григорий Григорьевич, Сафронов Петр Иванович, Спирьков Степан Петрович, Шабалин Борис Сергеевич.

**3 нче укучы** Бөек Ватан сугышы тәмамлануга быел 75 ел тула. Ләкин кешеләр йөрәгендә сугыш калдырган яра – җәрәхәтләр һаман да сыкрый әле. Йөрәк яраларыбыздан һаман да кан саркып тора. Сөекле улларын, яраткан ирләрен югалткан аналарның, хатыннарның кайгы – хәсрәте мәңге онытыласы, алар йөрәгендә сугыш калдырган яра мәңге төзәләсе түгел.

(Бер укучы Хәбибуллин музыкасы, М.Җәлил сүзләре “Сагыну” җырын башкара.)

**4 нче укучы.** Сугыш афәтен башыннан кичергән кешеләр кабат сугыш булуын беркайчан да теләмәсләр. Шунлыктан илебез халыклары һәрчак сугышка каршы. Кешелек дөньясы тарих сабакларын беркайчан да онытырга тиеш түгел. Без халкыбызның менә шул батырлык һәм фидакарьлекләрен зур югалту һәм корбаннарын киләчәк буыннарга да сөйләп калдырырга бурычлы.

**5 нче укучы.**

Кайтмый калганнар сафыдай,

Йолдызлар капкаларда.

Билгесез түгел батырлар

Кайларда ятсалар да.

Һәйкәл булып баса җиңүчеләр

Һәйкәл булып баса батырлар.

Ә батырлар ике тапкыр үлми

Җирдә алар мәңге балкырлар.

**6 нчы укучы.**

Таш һәйкәлләр тора тыныч кына,

Өйрәнгәннәр алар тынлыкка.

Һәйкәлләргә килик, гөлләр куйыйк

Һәйкәлләрне тыңлыйк тын гына.

**7 нче укучы.**

Карагыз да уйланыгыз

Мәңгелек ут каршында.

Илен яраткан батырлар

Яши мәрмәр ташында.

Кирәкми безгә кан кою,

Кирәкми безгә сугыш!

Безнең теләк якты, матур

Тыныч хезмәт һәм тормыш.